
FORORD 


Det har været mig en virkelig Glæde at læse ejter- 
følgende, som er et Budskab til Kristne netop i denne 
Tid. Forfatteren har faaet Naade til — tankeklart, bi- 
belsk og opbyggeligt at udvikle det høje og herlige Emne 
— uden at havne i Teoretiseren eller Dogmatiseren,som de 
fleste, der bevæger sig paa dette Omraade, er tilbøjelige 
til. Jeg anbejaler troende Mennesker at læse denne Bog 
— og jeg gør det med Bøn om, at andre maa faa mindst 
det samme Udbytte aj det, som jeg har haft. Gud give 
os Naade til at modtage Aandens Fylde og Naadegaver 
i rigt Maal — og at lade os lede og styrke af Ham til 
en helhjertet Tjeneste i Guds Rige. 

København, i April 1921. 


ANTON BAST. 


DEN HELLIGAANDS GERNING 
Ap. G. 11, 24. 


et er ikke min Hensigt at give nogen Oversigt eller 
D at udrede, hvori den Helligaands Gerning be- 
staar ved Hjælp af, hvad Skriften siger derom, men kun 
at fremdrage et af Skriftens Eksempler: Eksemplet Bar- 
nabas. Vel er Emnet dermed ikke udtømt, eftersom et- 
hvert enkelt Eksempel kun kaster Lys over Emnet paa 
et bestemt Omraade. Dei er med Eksemplerne, som det 
er med Lignelserne, hver af dem belyser kun Guds Rige 
fra et bestemt Synspunkt, men ikke destomindre har de 
deres store Værdi. — Helligaandens Gerning spænder 
ogsaa over saa store Vider, at det er nødvendigt at be- 
grænse sig, naar man forsøger at tale derom i en meget 
begrænset Tid. 

Eksemplet Barnabas, som vi her har for os, peger i 
Lighed med andre bibelske Eksempler i Retning af, at 
Helligaandens Gerning bestaar i at skabe kristelige Per- 
sonligheder. Om Barnabas hedder det, at han var fuld 
af den Helligaand. Det vil ikke sige, at han havde den 
Helligaands Fylde, men det vil sige, at han havde mod- 
taget saameget af den, som han kunde rumme, saameget, 
som hans Kar kunde tage imod. De menneskelige Kar 
staar ikke i noget Forhold til Aandens Fylde, de er me- 
get forskellige, nogle smaa, andre store. Der er kun én, 
der har haft Åanden uden Maal, det er den Herre Jesus 
Kristus (Joh. 3, 34). Men at være fyldt af Aanden, det 
er at have modtaget den i en saadan Grad, at den gen- 

nemtrænger det menneskelige Væsen og præger al dets 
Færd. Alle Memneskets Evner helliges Herren og an- 
vendes i Hans Tjeneste. Mennesket løftes ved Aanden 
op til en højere Livsfære, saaledes at det fysiske og sjæ- 
lelige Livsomraade bliver underlagt det aandelige. Det 
faldne Menneske bliver en kristelig Personlighed. Det 
bliver Mennesket ikke paa én. Dag. Men det er den Hel- 
ligaands Gerning at skabe kristelige Personligheder paa 
Naadens Grund gennem Frihed og Tugt, Ydmygelse og 
Opmuntring, Kærlighed og Retledning. 

Det, som kendetegner Helligaandens Gerning, saa- 
dan som den afspejler sig i Barnabas Liv paa det Tids- 
punkt, da han var i Antiokia, er følgende: Der siges om 
ham, at han var en god Mand. Han var det, som vi alle 
bør være eller blive. Godheden er den kristelige Person- 
ligheds Grundpræg og Heiligaandens Enhedsmærke. 
Den er Universets Norm, Normen for alle moralske Væ- 
seners Liv. Afvigelse derfra er af det onde og medfører 
Forstyrrelse. Den nye Skabelse i Kristus har til Maal 
at føre Menneskene tilbage til det, hvorfra de er faldne. 

Det ligger saa nær at blive optaget af at nyde det 
gode, ogsaa for de Kristne. Men aandelig Nydelse bli- 
ver let til aandelig Nydelsessyge. Chokolade til Middag 
hver Dag, som Børnene skrev paa deres Banner, da de 
lavede 'Demonstrationstog. At nyde det gode, er ikke det 
samme som at være god. Dette ligger langt højere end 
hint. Og for at det kan naas, maa der ofte slaas af paa 
Nydelsen. Man bliver som Regel ikke god af altid at 
nyde. Ja, selv dette at gøre det gode bør staa i Forhold 
til den Godhed, som Mennesket besidder. Hvormange har 
ikke forløftet sig paa en god Gerning, den var over Evne, 
og Mennesket 'blev en forfængelig Nar, som skiltede med 
sin Godhed. 

Helligaandens Gerning bestaar først og fremmest i 

at gøre os til gode Mennesker, at vi kan afspejle noget 
af Guds Godhed. I Forhold til som det lykkes, kan vi 
nyde det gode og øve det gode uden at tage Skade deraf. 

Barnabas var ogsaa en Troens Mand. Han var en 
Mand, som af hele sit Hjerte var forvisset om, at Jesu 
Kristi Gerning var Guds Foranstaltning til Menneske- 
nes Frelse. Denne hans Tro var intet i sig selv, men den 
havde hele sin Styrke og Rigdom i Jesus Kristus, dette 
var hans personlige Erfaring. 

Troen paa Jesus Kristus er Forudsætningen for Hel- 
ligaandens Gerning. Uden den kan han intet udrette. I 
Forhold til, som Mennesket betror sig til Jesus Kristus, 
aabent og helt, betror Han sig til Mennesket, ved at give 
det sin Aand. Der kan ikke skabes Personligheder ved 
Magt, det kan kun ske i Frihed og” Kærlighed. Derfor er 
Helligaandens Gerning altid forenet med  Menne- 
skets Tro. 

Endvidere siges der om Barnabas, at han, da han 
kom til Antiokia, »saa Guds Naade«. Det vil sige: han 
saa, at det Værk, som blev udført der, var et Værk af 
Guds Naade. Det skulde der et sundt og klart Øje til for 
at se under disse Forhold. Men det er netop det, som 
Helligaanden giver et Menneske. Han giver Sans for de 
Ting, som hører Guds Rige til og særlig et opladt Øje 
for Guds rige Naade. Det er jo af Naadens Væld, at 
Helligaanden beriger Mennesket, og skærper dets Sans, 
saa det kan skelne imellem, hvad der har sit Udspring 
derfra, og hvad der er virket af Mennesket selv. Ved 
Hjælp af den Verden, som er inde i Menneskets Bryst, 
bedømmer det den Verden, det har omkring sig. 

Et saadant Syn virkede Glæde. Det frydede Barnabas 
Øje at se Guds Naade udfolde sig og sætte Frugt. Men- 
neskene troede Naadens Ord og omvendte sig. Derover 
glædede han sig til Trods for, at det ikke var ham, ved 

hvem Herrens Gerning blev udført. En saadan Glæde 
kan kun den Helligaand give. Hvilken Forskel paa Bar- 
nabas og den Skildring, som Jesus har givet af den 
ældste Søn i Lignelsen om de to Sønner. Han kunde ikke 
glæde sig over Guds Naade; thi det drejede sig ikke om 
ham selv. Dette er saa rent menneskeligt. Anderledes med 
Døberen, der var fuld af den Helligaand fra Moders 
Liv. Om ham siges der, da hans Gerning var nedadgaa- 
ende, og han blev fristet til at blive ilde stemt over For- 
holdene, at han havde ingen større Glæde end den, at 
Jesus blev stor, selv om han skulde træde i Skyggen. Det 
er saadanne Personligheder, Helligaanden skaber. Ikke 
saadanne smaa Mænd, der nødvendigvis skal begynde 
for sig selv, fordi de ikke kan faa Plads. 

Et andet fint Træk hos Barnabas er hans Besindig- 
hed, hans Selvherredømme. Dette har han tilfælles med 
alle Aandens Mænd, som er blevet afklaret. Tænk, han 
formanede alle til med Hjertets Forsæt at blive ved Her- 
ren. Saa ædruelig optraadte en Mand, om hvem det siges, 
at han var fuld af den Helligaand. At formane er en 
vanskelig Mission ikke mindst paa et Tidspunkt, naar den 
aandelige Stemning er højt oppe. Det bliver let opfattet 
som Uaandelighed og Kølighed. Men Barnabas gjorde 
det, det var hans Naadegave, og det viser, at han var en 
aandelig moden Mand. Han saa, at der var gjort en god 
Begyndelse, nu gjaldt det om at fortsætte i det samme 
gode Spor. Det er, som vi hører ham sige: glæder eder, 
alle I, som har faaet Del i Naaden, I er komne til Fest, 
bliv nu hos Herren, naar de mange Søgnedage kommer. 

Men Barnabas nøjedes ikke med at formane, han gik 
langt videre, han tog langt Sigte. Ved at se paa Missio- 
nen i Antiokia, dens Muligheder og dens Behov, kom 
han til at tænke paa en Mand, nemlig Saulus, hvis Be- 
kendtskab han havde gjort for en Tid tilbage, da han 

talte hans Sag og førte ham ind i Discipelkredsen- 
Han fik Vished i sit Sind, om hvad der burde gøres. 
Hvem der hjalp ham dertil, er vi ikke i Tvivl om. Uden 
at frygte for eller tænke paa, at Saulus vilde overstraale 
ham, paatog han sig den vanskelige Mission at opsøge 
ham og føre ham til Antiokia. Betydningen deraf lader 
sig vanskelig maale. Ja, Barnabas kunde træde tilbage, 
holde Hænderne oppe paa andre og endda være fuldt ud 
tilfreds, men han var ogsaa en Mand, der var fuld af 
den Helligaand. ' i 

Eksemplet Barnabas er meget talende, det er et af åe 
mange, som bedre end nogen Teori viser, hvori Hellig- 
aandens Gerning bestaar. Andre Eksempler, saasom 
Døberen, den store Opvækkelses Prædiker og Stefanus, 
det uforfærdede Sandhedsvidne, hver af dem afspejler 
noget af Aandens Fylde paa deres egen Maade. Men de 
har det tilfælles, at de var kristelige Personligheder med 
deres ejendommelige Træk. Det er saa langt fra, at disse 
Aandens Mænd var ens. Vel var de alle fyldt af den 
samme Åand, men. den omformede dem ikke til en kedelig 
Ensartethed ved at udslette deres personlige Præg. Alle 
har de det tilfælles, at de helliger sig den samme Sag, 
Guds Riges Fremme; thi de tjener den samme Herre om 
end paa forskellig Maade. 

Helligaanden opløser ikke Personligheden, men ska- 
ber den. Han giver Mennesket tilbage til sig selv, løst 
fra alle Baand, for at det i Frihed kan stille sig til Her- 
rens Tjeneste, med hvad det er og: har. Det er saadanne 
Mænd og Kvinder, der sætter Spor i Verden, ved dem 
er det, at Guds Rige vinder frem. Alle Teorier om Hel- 
ligaanden er blege og kraftesløse, hvis de ikke bliver per- 
sonliggjorte, men naar de bliver dette, anbefaler de sig 
selv og forklarer sig selv. 





OM AT BLIVE DØBT 
MED HELLIGAANDEN 


m dette store Emne er der talt og skrevet meget. 

Hvor megen Klarhed, der er vundet derved, skal 
jeg ikke kunne sige. Saameget er imidlertid vist, meget 
af det, som er talt og skrevet derom, har mere tjent til 
Forvirring end til Retledning. 

Vi bør ikke tabe af Syne, at det tilkommer ikke os at 
foreskrive Helligaanden nogen bestemt Virkemaade. Et- 
hvert Forsøg derpaa vil falde uheldigt ud. Han uddeler 
til enhver især, efter som Han vil« (1. Kor. 12, 11). 
Hans Gerning er hævet over alle Former, de bestem- 
mer Han selv, ligesom Livet skaber de Former, der bedst 
passer for det. Dette har Jesus paa en slaaende Maade 
sagt i Samtalen med Nikodemus (Joh. 3, 8). 

Det har derimod ingen Vanskeligheder at blive klar 
over, hvori Helligaandens Gerning bestaar; thi der har 
vi Skriftens klare Vidnesbyrd. Men at have Klarhed der- 
over, er ikke det samme som at have Klarhed over, hvor- 
dan han virker sin Gerning. Vel siger Skriften (2. Tim. 
2, 19), at det Segl, som Helligaanden paatrykker ethvert 
Menneske, der hører Herren til, har samme Indskrift, 
nemlig: »Herren kender sine« og: »Hver den, som næv- 
ner Herrens Navn, ajstaa fra Uretjærdighed.« — Dette 
Fællesmærke bærer alle, der hører Herren til, men i den- 
ne Enhed er der en Rigdom af Forskellighed, hvorom 
Paulus skriver i 1. Kor. 12. En Rigdom, som ofte har 
forvirret de Kristne til stor Bedrøvelse for Helligaanden, 
idet de har tabt Enheden af Syne og er i Stedet for blevet 

optaget af en eller anden Enkelthed. Saa ofte det sker, 
opstaar der Forvirring til Skade for Guds Sags Fremme. 

Et af de Billeder, som er brugt i Skriften til at klar- 
gøre, hvori Helligaandens Gerning bestaar, er laant fra 
Daaben. Der bruges andre Billeder som Segl, Salvelse 
0.s.V., fordi et enkelt Billede kun er i Stand til at belyse 
en enkelt Side af Hans Gerning; sammenlign de mange 
Lignelser, som Jesus brugte til at kaste Lys over Guds 
Rige. Om Jesus, der havde Helligaanden uden Maal, 
siges der ikke, at Han var døbt med Helligaanden, men 
derimod, at Han var beseglet (Joh. 6, 27), og at Han 
var salvet (Ap. G. 10, 38). 

Døberen Johannes var den første, som brugte dette 
Billede (Luk. 3, 16). Med denne Talemaade vil Johan- 
mes: — i Følge Sammenhængen — vise, hvor ufuldkom- 
men og begrænset hans Gerning var i Forhold til den 
Gerning, som Jesus skulde udføre. Johannes forstod 
fuldt vel, at den Daab, som han udførte, var meget man- 
gelfuld. Hverken med Hensyn til Sondring, Rensning 
eller Fornyelse naaede han det, som tiltrængtes. Men det, 
som hans Gerning manglede, det skulde Jesus fuldføre. 

Det er altsaa Jesu Gerning, der tales om, og Hans 
Gerning siges at bestaa i at døbe med Helligaanden. — 
Hvori bestaar da denne Gerning, der betegnes paa den 
Maade? Ja, hvad som dengang var dunkel Tale, det er 
klart nok for os. Vi kender, at Jesu Frelsergerning: be- 
staar netop i Renselse og Fornyelse. Han døde for os, for 
at Han kunde rense os fra vore Synder ved sit Blod, og 
Han opstod og opfor til Himmelen, for at Han kunde 
forny os ved Helligaanden. Ved Udførelsen af dette Værk 
fuldbyrdes Sondringen. Vel er det sandt, at der i Bille- 
det om Daaben med den Helligaand og Ild er noget uri- 
meligt, menneskeligt set; thi hvem kan sænkes i et Ild- 
hav uden at fortæres, opbrændes? Naar det alligevel kan 

ske med det overraskende Resultat, at Mennesket i Stedet 
for at tilintetgøres fremstaar lutret og fornyet, ses det, 
at Billedet rammer det centrale i Jesu Gerning, nemlig 
dette, at Frelsens Vej gaar gennem Død til Liv. Den 
Vej gik Han selv, og den Vej fører Han alle andre, der 
ved Ham gaar ind til Livet. 

Da Jesus talte med Disciplene om at oppebie Fade- 
rens Forjættelse, mindede Han dem om, at det var ens- 
betydende med Opfyldelsen af Døberens Ord om at blive 
døbt med den Helligaand (Ap. G. 1, 4—5). For at de 
ikke skulde misforstaa Ham (de forstod paa dette Tids- 
punkt ikke Jesu Tale om Helligaanden), henviste Han 
til, hvad Han før havde sagt dem. — Hvornaar? Den- 
gang Han talte saa meget med dem om at sende Tals- 
manden, Helligaanden (Joh. 14—16). Deraf fremgaar 
det, at alt, hvad Jesus talte med Disciplene om vedrøren- 
de Helligaanden, der skal være i Hans Sted som Tals- 
mand, Lærer, Paaminder, Vejleder 0.s.v., gaar op i det 
at. blive døbt med den Helligaand. 

Naar dette først kunde ske paa Pinsedagen, da hav- 
de det sin Grund i, at Forsoningsværket maatte først være 
fuldført. Joh. siger Kap. 7, 39, at »den Helligaand var 
der ikke endnu, fordi Jesus endnu ikke var herliggjort.« 
Det vil sige, at Frelsens Værk var ikke paa dette Tids- 
punkt ført saa langt, at Helligaanden kunde meddeles, 
som det skete senere. 'Det samme siger Jesus, om end med 
andre Ord (Joh. 16, 7). 

Deraf fremgaar det, at Førsoningsværket og Hellig- 
aandens Sendelse er meget nær jorbundne. Det er to Si- 
der af det samme Værk. De udgør en Enhed og kan der- 
for ikke skilles uden at øve Vold paa Frelsens Værk. — 
Helligaandens Komme er efter Jesu egne Ord Frugten 
af Hans Livs Værk. I Ham samler det sig alt sammen 
som i en Hovedsum. I Helligaanden omformes det og 

afpasses med det for Øje, at det kan komme Menneskene 
til Gode. Hele Jesu Forsoningsværk er i Helligaanden 
løftet op over Jorden til en højere Sfære, men samtidig 
er det i Ham kommen til Jorden i en saadan Skikkelse, at 
det ved Vidnesbyrdet om Jesus Kristus kan meddeles en- 
hver, der vil tage imod det. 

Det er i den Belysning, at Pinsefestens store Under 
bør ses. Det er den herliggjorte Jesus, der vender tilbage 
i en fornyet Skikkelse, ikke for at tage Plads iblandt sine 
Disciple som før, men for at tage Plads i dem, blive 
deres personlige Ejendom i den Forstand, at hver af 
dem ejer Ham helt og fuldt. 

Naar Helligaandens Komme er Højdepunktet af Frel- 
sens Værk, er det ikke underligt, at Forjættelserne derom 
indtager en fremskudt Plads. Det er Faderens Segl paa 
Sønnens Livsgerning, Seglet paa hele Frelsesværket. Det 
samme gentager sig, hvergang et Menneske fuldt og helt 
ved Troen tilegner sig Forsoningen i Jesus Kristus, da 
sætter Gud sit Segl ved Helligaanden paa Menneskets 
Tro (Ef. 1, 13—14; Gal. 3, 25). De, der faar Del i For- 
soningsværket, faar Del i Helligaandens Gave, det er 
Livet. Det er jo dette, som Jesus ved sin Død har testa- 
menteret alle, der tror paa Ham. Frelsens Gentral er og 
bliver Forsoningen ved Jesus Kristus. Hen til den og 
fra den fører alle Frelsens Traade, og i dem alle er Hel- 
ligaanden Livets Strøm- 

Hvad der skete paa Pinsedagen, svarer fuldt ud til 
Forjættelserne. Her gælder det om som overalt, hvor Her- 
rens Værk er ledsaget af ydre Tegn at have Øje for, 
hvad de skal betegne. Det ligger saa nær, fordi vi er 
Børn, at blive ved Tegnene og overse det væsentligste. 
Pinsefestens store Under fandt Sted i Disciplenes Hjer- 
ter. Det bestod i, at Gud meddelte sig selv ved Hellig- 
aanden til Disciplene, traadte i Forbindelse med dem, 
uden at de gik til Grunde ved Berøringen med den hellige 

lid. I Stedet for at fortæres deraf udgik de lutret og 
fornyet, saa at de kunde glædes for Guds Ansigt. Det er 
Underet over alle Undere. Dette, at Gud træder i umid- 
delbar Forbindelse med Mennesket, og at det syndige 
Menneske i Stedet for at dø lever, det er Forsoningsvær- 
kets herligste Frugt. Saa ofte det gentager sig, kan det 
med Rette siges, at Mennesket er blevet døbt med den 
Helligaand. 

Det andet store Under, som skete paa Pinsedagen, 
var, at Disciplene, ved at Helligaanden forenede sig med 
dem og derved dannede dem til en Menighed, omskabte 
ved Vidnesbyrdets Magt alle dem, der tog imod det. — 
Ved dette Under gik det store Ord i Opfyldelse, som Her- 
ren havde talt til Disciplene, da han sagde, at de skulde 
gøre større Gerninger, end Han havde gjort (Joh. 14, 
12). I Lyset deraf forstaar vi, at de største Gerninger, 
der sker her paa Jorden ved Menigheden, er ikke at hel- 
brede syge eller tale i Tunger, men det er de Undere, 
som sker ved Vidnesbyrdet i Forbindelse med Helligaan- 
den, de Undere, hvorved Mennesket omskabes fra et van- 
helligt til et helligt Menneske. Det at helbrede syge, tale 
i Tunger og meget andet, det kan Mennesket udføre uden 
Helligaanden (1. Kor. 13, 1—2), men at forvandle et 
syndigt, tilsmudset Væsen til et helligt Menneske, det kan 
alene ske ved Helligaandens Hjælp. 

Denne Gerning at skabe en hellig Menneskehed ved 
Vidnesbyrdet om Naaden i Jesus Kristus med Menighe- 
den som Organ udgør den anden Del aj Helligaandens 
Gerning. Den begyndte paa Pinsedagen, Menighedens 
store Mærkedag, og den er fortsat siden. Disse to Sider 
af Helligaandens Gerning: Forsoningsværkets Fuldfø- 
relse og dets Frugtbargørelse udgør en Enhed. Hvad an- 
det, der skete paa Pinsedagen i Forbindelse med Hellig- 
aanden, og hvad andet, der sker siden ved Helligaanden, 
det tjener alt sammen dette Formaal. 


VIRKNINGEN AF AT BLIVE 
DØBT MED HELLIGAANDEN 


en foregaaende Artikel tog Sigte paa at klargøre, 

hvori Helligaandens Gerning bestaar. Denne til- 
sigter at klargøre Virkningerne af Hans Gerning. — Ta 
ger vi det, der skete paa Pinsedagen, som Udgangspunkt, 
kan vi tale om Virkningerne i tredobbelt Betydning. Vi 
kan tale om den Virkning, Helligaandens Meddelelse 
havde paa selve Disciplene, paa deres Forhold til Jesus 
Kristus og paa deres Forhold til Menigheden og derved 
paa deres Forhold til Guds Riges Fremme. 

Hvordan virkede denne store Oplevelse paa selve 
Disciplene. Her tænkes paa, hvordan den tog sig ud for 
dem, hvordan den virkede paa deres Organisme. Selv om 
vi ikke ved meget derom, fremgaar det dog af Beretnin- 
gen, at de var sig Oplevelsen bevidst. Det vil dog ikke 
sige, at de havde fuld Klarhed over, hvad det var, som 
foregik med dem. De forstod ikke ret meget i Oplevelsens 
Øjeblik af den Verden, der var født i deres Bryst, hver- 
ken hvorfra den kom eller hvor den førte hen. Men det 
forstod de, at med Helligaanden var en ny Verden bleven 
opladt for dem. 

'Dette gælder til alle Tider. Ingen kan faa Del i Hel- 
ligaanden, have Ham i sit Hjerte, uden at være sig dette 
bevidst. Ikke saaledes, at Menneskene er klar over, hvor- 
dan Han virker sin Gerning, men de erfarer til fuldkom- 
men Vished, at der er sket noget med dem. Thi med Aan- 
den faar Mennesket Kærlighed til samt Interesse og Sans 
for Guds Rige. Den Verden, der er født i et Menneskes 
Bryst, er den Verden, hvori det lever og aander. 

Meddelelsen af Helligaanden havde en overvældende 
Virkning paa Disciplene. Vi har ingen Forstaaelse af, 
hvor stort det Maal af Aanden, som blev dem tildelt, 
var. De blev fyldt til Overmaal, men det vil ikke sige, at 
hver af dem modtog hele Aandens Fylde, det vil blot 
sige, at de modtog saa meget, som deres Kar kunde rum- 
me. Vi bør mindes, at det menneskelige Kar staar ikke i 
noget Forhold til Guds Fylde. Det bliver snart overfyldt 
og flyder over, naar Livets Strøm tilgaar det rigeligt. Saa- 
dan var det med Disciplene, og saadant har det været 
med mange andre. Naar det guddommelige Element 
forener sig med det menneskelige, er det ikke saa under- 
ligt, om Mennesket i et saadant Øjeblik kan tabe Lige- 
vægten. Den friske Livskraft kan overvælde det. Var 
Mennesket mere aandelig modent, vilde Virkningen ikke 
mærkes paa den Maade. I Jesu Liv er der ikke Spor af, 
at Han nogensinde tabte Herredømmet over sig selv, 
skønt Han havde Aandens Fylde. 

Men naar Talen er om Helligaandens Virkning paa 
selve Mennesket, gaar det ikke an at fastholde, at den er 
ens for alle; thi det vilde jo være at fastholde, at deres 
Livsoplevelse tog sig ens ud for dem. Selv om de har op- 
levet det samme, vil deres Vidnesbyrd derom blive for- 
skellige. Oplevelsen at blive døbt med Helligaanden 
er derfor ikke ens for alle, det vil sige: den tager sig 
ikke ens ud. For én vil det guddommelige Lys, som Sjæ- 
len modtager, virke overvældende, for en anden er Var- 
men, Livsenergien, der gennemstrømmer Sjælen, mest 
fremherskende, og en tredie vil føle sig hensat som i Pa- 
radis, hvor der er Stilhed og Fred. Nogle kender Dag og 
Time, andre ved kun, at der er sket noget med dem, men 
ikke hvordan det er gaaet til. 

Og nu Virkningerne af Helligaandens Meddelelse paa 
Menneskets Forhold til Jesus Kristus, til hele Hans Frel- 

ses Værk. Ja, naar det er saaledes, at Helligaandens Med- 
delelse er en væsentlig Del af Naaden i Jesus Kristus, 
maa Virkningen deraj være gennemgribende. Saadan er 
det ogsaa. Ved Helligaanden iaar Mennesket den fulde 
Andel i Forsoningsværket, og ved Ham faar det den 
aandelige og moralske Kraft, ved hvilken det er muligt 
at leve et helligt Liv. 

Helligaandens Gave, som Peter lovede dem, der om- 
vendte sig og lod sig døbe (Ap. G. 2, 38), er jo ikke 
en Slags Belønning for god Opførsel, men den Guds 
Naadegave, der bærer i sig en Mangfoldighed af Gaver, 
som skænkes det Menneske, der tror. Det er denne Gave, 
der udgør Troens Indhold, dens Vished og dens Rigdom. 
At tale om Helligaandens Virkning verørende Menne- 
skets Forhold til Frelsens Værk, det er egentlig at tale 
om, hvilken Virkning det har at modtage Livet; thi Tros- 
livet og Helligaanden hører sammen. Aanden er Troens 
Indhold, og Troen er Karret, der omslutter det. 

Hvilken Virkning har det da af Naade at modtage 
Livet i Jesus Kristus? — Ja, her er vidt Felt, men det 
er ikke nødvendigt at brede sig. Det ligger i Sagens Na- 
tur, at naar det Liv, som skænkes ved Helligaanden, er i 
Jesus Kristus, kan det ikke skilles fra Ham. Skilles det 
fra Ham, svinder det bort. Vi mindes Herrens Ord: 
»Bliver i mig« (Joh. 15, 4). Derfor er det ogsaå givet, 
at det Menneske, der har modtaget Helligaanden, kan 
ikke undvære Jesus Kristus eller noget af det, som Han 
har givet, hvorved Livets Trang afhjælpes. Liv, hvad 
Slags det end er, der kan tilfredsstilles uden Ham, er ikke 
af Helligaanden. Det er Helligaanden, som ad mange 
Veje vækker Trangen til Naaden i Jesus Kristus, det er 
ved Ham, Naadens rige Fylde meddeles, og det er Ham, 
som véd Livets Behov, dets Trang til Fornyelse, beva- 
rer os i Samfund med Frelseren. Livets Væsensmærke 

er Jesus Kristus, men dets Udfoldelse er ikke ens. Her 
er vi ved Helligaandens Virkning vedrørende Menneskets 
Forhold til Menigheden og Guds Riges Fremme. 

Paulus siger derom i 1. Kor. 12, 13: »Med én Aand 
bleve vi jo alle døbte til at være ét Legeme.« Det stem- 
mer ogsaa fuldt ud med, hvad der skete paa Pinsedagen: 
De mange blev ved Aanden til en Enhed. Det var ikke 
længere dem selv, som var i Forgrunden, men de gik op 
i en fælles Enhed, Menigheden. Dens Herre, dens Vel, 
dens Fremgang gik forud for deres egne Interesser. Og 
samtidig stillede de sig, med hvad de havde til Herrens 
Tjeneste. 

Men i denne Enhed er der, som Skriften siger, en Rig- 
dom af Forskellighed. Den samme Aand, der forener sig 
med de forskellige Mennesker og danner dem til en Én- 
hed, aabenbarer sig paa vidt forskellig Maade i de sam- 
me Mennesker. Derved gøres de skikket til den mangesi- 
dige Tjeneste i Menigheden. Denne deres Skikkethed til 
de mange Tjenester er det, at Skriften kalder Naadega- 
ver, De udgør egentlig Menighedens aandelige Drifts- 
kapital. Uden disse Gaver var Menigheden ikke i Stand 
til at udføre den store Mission, som Herren har givet den. 

Naadegaverne uddeles ikke til de enkelte Medlemmer 
i den Forstand, at de er deres Privatejendom, de modta- 
ger dem i Egenskab af, at de er Medlemmer af Menig- 
heden. Gaverne er Menighedens Fællesejendom, og de 
stilles til Raadighed til Tjenesten i Menigheden. Bruges 
Gaverne ikke dertil, men derimod til eget Brug, til at 
glimre med eller til Selvjorherligelse, da udarter de, bort- 
jalder eller tabes. Ved at bruges ret øges og frugtbargø- 
res de. 

De enkelte Mennesker har intet Valg med Hensyn til 
Gavernes Fordeling. For dem gælder det om at bruge 
den Naade, hvad Slags det er, som er dem givet. Hel- 

ligaanden uddeler til enhver, eftersom Han vil (1. Kor. 
12, 11). Hvis det var anderledes, blev det vanskeligt at 
blive enige om Fordelingen. De mindre iøjnefaldende, om 
end mest nyttige, fandt ingen stor Afsætning. 

At Gaverne er forskellige beror ikke paa en Deling af 
Helligaanden, Han er den samme, men det beror paa, 
at den samme Aand, der forener sig med de mange for- 
skellige Mennesker, lader dem beholde deres Særpræg i 
Henseende til Evner, Anlæg og Ejendommeligheder. Paa 
den Maade fremkommer der en Rigdom af forskellige 
Naadegaver baade hvad Form og Værdi angaar. Nogle 
falder i Øjnene, andre kan næppe ses. Men om dem alle 
gælder det, at de er bestemt til at tjene til Menighedens 
Opbyggelse. 

Der er intet vilkaarligt eller tilfældigt i Fordelingen 
af Gaverne. Skriften siger, Matt. 25, 15: »Og en gav 
Han fem Talenter, en anden to, og en tredie een, hver 
efter hans Evne.« — Allerede dette, at Fordelingen er 
efter enhvers Evne, vil medføre, at der bliver stor For- 
skel i det Maal af Aandens Gave, som bliver den enkelte 
tildelt. Og naar dertil kommer, at Evnerne er af forskel- 
lig Slags, vil Forskellen synes endnu større, eftersom 
de vil vise sig paa forskellig Maade. — Denne store 
Forskellighed kan medføre, at vi, der kun er Børn i Aan- 
dens Verden, ofte har svært ved at finde os til Rette med 
Gaverne, Vi bliver let optaget af de Gaver, der falder i 
Øjnene, de, der glimrer, de, der vækker Opsigt. Men i 
Guds Rige er det ikke det, der glimrer, men det, som er 
nyttigt, der har størst Værdi. Det er heller ikke, efter 
hvilke Gaver, der har været os betroet, Herren bedømmer 
sine Tjenere, men efter, hvordan vi har brugt dem, efter 
Troskaben. 

Vi bør heller ikke overse, af Gaverne affalder ligesom 
Blomsterne, de hører ikke med til det blivende og har 

derfor kun midlertidig Værdi. De kan ogsaa skifte Form. 
Den Maade, hvorpaa Livet udfolder sig hos et aandeligt 
Barn, kan forandre sig, naar samme Barn modnes til 
Mand. Manden aflægger jo det barnagtige. Hvad der 
var naturligt for ham som Barn, hans Leg, hans Tale 
og hans Bedømmelse af Tingene, det passer ikke for ham 
som Mand. 

Men der er noget, som ikke afjalder, og det er de 
kristelige Dyder, Helligaandens Frugter. De bliver, de 
har deres Værdi baade i denne og den tilkommende Ver- 
den. Disse Frugter, der virkes af Aanden, er den største 
Naadegave af alle. Dem kan Mennesket eje uden at være, 
hvad man kalder særlig begavet, men ikke uden at eje 
Helligaanden i den Grad, at Han har gennemtrængt 
hele Menneskets Væsen. Naar dette er saaledes, da bør 
det være vor stadige Bøn, at vi maa erholde Helligaan- 
dens kostelige Gave, for at vi kan blive bedre Mennesker, 
bære rig og god Frugt til Velsignelse for den fattige Ver- 
den og til Guds Forherligelse. — Beder vi med det for 
Øje, har vi Herrens Ord for, at vi skal ikke bede for- 
gæves (Luk. 11, 13). 





